Paterna elabora un Catàleg de Regals per a promocionar el comerç local durant les festes nadalenques
29/10/2015

# Paterna elabora un Catàleg de Regals per a promocionar el comerç local durant les festes nadalenques

[![Paterna elabora un Catàleg de Regals per a promocionar el comerç local durant les festes nadalenques](/images/noticias/2015/10/catalogo-navidad.jpg)](/images/noticias/2015/10/catalogo-navidad.jpg)

29.10.2015

Tots els comerços interessats a publicitar els seus productes en esta guia gratuïta hauran de posar-se en contacte amb l’Agència de Foment per a la Innovació Comercial (AFIC) abans del 6 de novembre

A falta d’escassos dos mesos per al Nadal, l’Ajuntament de Paterna està immers en la preparació de la campanya nadalenca 2015 amb una extensa programació d’activitats entre les quals destaca, com a novetat, la creació d’un Catàleg de Regals que arreplegarà una selecció d’aquells productes més destacats que els paterners i paterneres poden trobar en els negocis locals.

La regidora de Sostenibilitat i Comerç, Eva Pérez, ha explicat que “el Catàleg, en el que poden participar de manera gratuïta tots aquells comerços de Paterna que ho desitgen, està pensat per a promocionar i impulsar el comerç local i per a motivar els veïns a què realitzen les seues compres en les botigues del poble”.

Amb esta guia, que es dividirà en diferents seccions com Llar, Tecnologies, Alimentació o Salut i Benestar, el consistori persegueix facilitar als veïns trobar el regal que busquen. Tal com ha explicat Pérez “és una manera innovadora i atractiva d’arribar als veïns i donar-los a conéixer l’àmplia oferta de productes que hi ha a Paterna”.

D’esta manera, el catàleg compleix un doble objectiu. D’una banda, mostrar la gran oferta comercial de Paterna i, d’una altra, potenciar el comerç de proximitat, dos de les prioritats de l’actual Equip de Govern. I és que segons ha volgut ressaltar Eva Pérez “el comerç local és un element vertebrador de Paterna, que brinda als veïns la possibilitat d’adquirir tot el que necessiten, evitant desplaçaments innecessaris, per això és fonamental potenciar-lo, especialment en èpoques com el Nadal on el consum augmenta considerablement”•

A este respecte, l’edil ha invitat a tots els comerços a participar en esta iniciativa i ha recordat que els interessats a promocionar els seus productes en este Catàleg tenen fins al pròxim 6 de novembre per a posar-se en contacte amb l’Agència de Foment per a la Innovació Comercial (AFIC) de l’Ajuntament de Paterna via correu electrònic en l'adreça cortes.mar@paterna.es.

Molt més que una guia

A més de contindre un inventari de productes, este nou Catàleg també inclourà una programació de les activitats que, des de l’Ajuntament, s’estan preparant per a les festes nadalenques.

La regidora Eva Pérez, ha recordat que durant el nadal s’organitzen moltíssims esdeveniments en el municipi dirigits als veïns i, a este respecte, ha destacat “l’aposta de l’Ajuntament de Paterna per arreplegar i difondre en una sola proposta totes les opcions, tant comercials com d’oci i temps lliure, que els veïns podran trobar durant les festes nadalenques”